Animation
Animazioon (vo lat. animare, „zum Lääbe erwecke“; animus, „Gäist, Seel“) isch im ängere Sinn jedi Technik, wo mä Äinzelbilder in schnäller Folg eme Zueschauer zäigt, so dass dä e bewegts Bild gseet. D Äinzelbilder chönne zäichnet, vom e Compiuter berächnet oder fotografischi Ufnaame si. Wenn e sonigi Sekwänz mit 24 Bilder oder mee bro Sekunde vorgfüert wird, entstoot bim Zueschauer d Illusion von ere flüssige Beweegig. E 90 Minute lange Film bestoot us öbbe 129'600 Äinzelbilder und dr Ufwand für zum son e Film mache isch hooch.

D Animazioon analüsiert d Beweegige, wo mä in dr Natur findet, setzt si aber nit nume 1:1 in dr Sünthese um, sondern mä cha si au verzerre oder mit eme veränderte Täiming umzsetze und bechunnt eso dramatischi oder komischi Effekt.

Dr grösst Däil vo dr Animazioon wird für e Drickfilmberiich broduziert, für s Kino oder s Färnsee, zur Underhaltig oder für d Wärbig. Es git aber au die bewegti Wisualisierig in dr Naturwüsseschaft, dr Archidektur, im Disäin oder dr Leer.

Animazioonstechnike
Bi dr Stop-Motion-Technik änderet mä jedes äinzelne Bild von ere Sekwänz e biirebitzli im Vergliich zum Bild vorhär. Doo drzue ghööre under anderem d Claymation (sog. Chnätfigurefilm) und Dittidrickfilm. Bi dr 2-D-Animazioon zäichnet mä äinzelni Bilder, wo sich jeedes echli underschäidet vom Bild vorhär (Zäichedrickfilm), ströit Sand uf e Lüüchtdisch, wo im Bild denn schwarz usgseet und bewegt dä Sand e bitzeli vo äim Bild zum neggste (Sand-uf-Glas-Animazioon), fotigrafiert beweegligi Forme wie Körperdäil vom ene Hampelmaa und veränderet deren iiri Posizion vo Bild zu Bild (Flachfigurefilm), und es git no vili anderi Technike in dere Kategorii. Bi dr 3-D-Animazioon loot mä Compiuterbrogramm d Beweegige vo de Figure lo usrächne und wie d Bilder denn usgseen.

Litratuur 

 Harold Whitaker, John Halas: Timing for Animation. ISBN 0-240-51714-8
 Ollie Johnston, Frank Thomas: The Illusion of Life: Disney Animation. ISBN 0-7868-6070-7
 Mayer, R. E. (2001): Multimedia Learning. New York: Cambridge University Press. ISBN 0-521-78749-1
 Eric Goldberg: Character Animation Crash Course. ISBN 1-879505-97-5
 Richard Williams: The Animator's Survival Kit. ISBN 0-571-20228-4

Weblingg 

 Teggstsammlig über e Animazioonsfilm 
 Disney's 12 principles of animation (ängl.)

Film